नेपाली खेलकुदलाई सहयोग गर्न जापान इच्छुक छ : सदस्यसचिव घिसिङ
खेलकुद परिषद् (राखेप) का सदस्य–सचिव टंकलाल घिसिङले नेपालमा खेलकुद विकासका लागि अनुसन्धनात्मक कार्यसम्बन्धी ज्ञान आदानप्रदान गर्नुका साथै खेलकुद अनुसन्धान प्रयोगशालाको स्थापना र सञ्चालन गर्न जापानले राखेपसँग सहकार्य गर्न चाहेको बताएका छन् ।
काठमाडौँ — खेलकुद परिषद् (राखेप) का सदस्य–सचिव टंकलाल घिसिङले नेपालमा खेलकुद विकासका लागि अनुसन्धनात्मक कार्यसम्बन्धी ज्ञान आदानप्रदान गर्नुका साथै खेलकुद अनुसन्धान प्रयोगशालाको स्थापना र सञ्चालन गर्न जापानले राखेपसँग सहकार्य गर्न चाहेको बताएका छन् ।सदस्यसचिव घिसिङ जापान भ्रमणका क्रममा जापान स्पोर्ट्स काउन्सिल (जेएससी), हाइपर्फमेन्स स्पोर्ट्स सेन्टरअन्तर्गत जापान स्पोर्ट्स साइन्स, स्पोर्ट्स बायोमेकानिक्स, एक्सरसाइज फिजियोलोजी, फिजिकल फिटनेस, स्पोर्ट्स मेडिसिन एन्ड रिहाबिलिटेसन, स्पोर्ट्स न्युट्रिसन र स्पोर्ट्स साइन्स ल्याबका प्रतिनिधिसँग भेटेर खेलकुदमा उच्च प्रदर्शनका लागि कसरी वैज्ञानिक ढंगले अनुसन्धनात्मक कार्य र आधुनिक प्रविधिको प्रयोग गरी अन्तर्राष्ट्रिय क्षेत्रमा उच्चस्तरीय नतिजा हासिल गर्न सकिन्छ भन्ने विषयमा छलफल गरेर फर्केका छन् ।उनले खेलकुद शैक्षिक कार्यक्रमअन्तर्गत खेलकुद विज्ञान, प्रशिक्षण तथा मानव साधन विकासका निम्ति सहकार्य गर्न खेलकुद विज्ञ, विशेषज्ञ आदान–प्रदान कार्यक्रम सञ्चालन, जेएससीमा एलिट एथलिटमा कराते र जुडो खेलमा छोटो अवधिको विशेष प्रशिक्षणको अवसर प्रदान गर्ने विषयमा जापानी अधिकारीसँग छलफल गरेको बताएका छन् ।सदस्य–सचिव घिसिङले एसोसिएसन अफ स्पोर्ट्स इन्स्टिच्युटका प्रमुख डा. ताकाहिरो वाकुसँग भएको छलफलमा नेपालमा खेलकुदको विकासनिम्ति जापान स्पोर्ट्स काउन्सिल मात्र नभई एसियाका अन्य राष्ट्रको पनि सहकार्य र सहयोगको सम्भावना भएकाले त्यसतर्फ पहल गर्न अनुरोध गरिएको बताए ।स्पोर्ट्स फर टुमरो (एसएफटी) को प्रतिबद्धतामा आधारित वैदेशिक सहयोग आदान–प्रदान र सहयोग कार्यक्रमअन्तर्गत जेएससीले नेपालका लागि खेलकुदको ग्रासरुट डेभलपमेन्टका लागि राखेप र जेएससीको संयुक्त प्रयासमा खेलकुद परियोजना सञ्चालन गर्न सकिने जनाइएको छ ।दक्षिण कोरियाको सोलमा फेब्रुअरी ६ देखि ८ सम्म भएको स्पोर्ट्स ग्लोबल टुरिजम कन्भेन्सनलाई सम्बोधन गर्ने सदस्य–सचिव टंकलाल घिसिङले नेपाल साहसिक खेलको गन्तव्य भएको र त्यसैबाट विश्वका कयौं राष्ट्रलाई आकर्षित गर्न सक्ने बताएका थिए ।कन्भेन्सन दक्षिण कोरियास्थित नेपाली राजदूतावास, द ग्लोबल एनआरएन फाउन्डेसन, हाङ्याङ युनिभर्सिटी र एमआईटी फाउन्डेसनको संयुक्त आयोजनामा भएको थियो ।कोरियाली खेलकुद तथा ओलम्पिक कमिटीका पदाधिकारीसँगको भेटमा कोरियाले ओलम्पिक, एसियाडजस्ता खेलकुदमा प्राप्त गरेको उपलब्धिबाट नेपाल प्रेरित रहेको जनाउँदै आफूहरूसँग पनि सहकार्य गर्न आग्रह गरिएको घिसिङले जनाएका छन् । 